
A kúszó fajdbogyó illóolajának vizsgálata pszoriázis állatmodellben

Kulcsszavak: pszoriázis; Gaultheria; illóolaj; imiquimod
Bevezetés: Manapság minden korosztályt érinthetnek olyan gyulladásos eredetű bőrbetegségek, mint a kontakt dermatitisz, vagy a pikkelysömör, amelyek perzisztáló és szemmel látható tüneteket produkálnak, ezzel jelentősen rontva a betegek életminőségét. Jelenleg leggyakrabban glükokortikoidokat alkalmaznak ezen bőrbetegségek topikális kezelésére. A növényi eredetű illóolajok alternatívát nyújthatnak, ráadásul a szteroidok mellékhatásaitól is megkímélhetik a felhasználót. Kutatásunk során különös hangsúlyt fektettünk a kúszó fajdbogyó (Gaultheria fragrantissima) illóolaj gyulladáscsökkentő hatásának vizsgálatára pszoriázis állatmodellben.
Módszerek: A kísérlet kivitelezéséhez 25 db, 13-14 hetes, 19-23 g-os BALB/c típusú nőstény egereket használtunk. Szőrtelenített hátbőrükön pikkelysömörre jellemző tüneteket indukáltunk imiquimod (IMQ) hatóanyag-tartalmú krémmel, majd a pozitív és negatív kontroll csoport mellett kialakítottunk egy olyan csoportot is, amelyet a kúszó fajdbogyó 10%-os illóolajával kezeltünk. Az 5 napig tartó kísérletsorozatban az állatok testtömegváltozása mellett gyulladásra jellemző paramétereket, többek között vérátáramlást vizsgáltunk lézer doppler segítségével. Mikrométerrel a háti bőrvastagságot mértük le a kezelés helyén, illetve a transzepidermális vízveszteséget is monitoroztuk.
Eredmények: A Gaultheria-kezelés nem befolyásolta szignifikánsan az állatok testtömegét. Az illóolaj már 24 h elteltével kis mértékben csökkentette az egerek bőrvastagságát a paraffinolajjal kezelt IMQ (pozitív kontroll) csoporthoz képest a kísérlet első napján. Az érintett bőrfelület vérátáramlása és vízáteresztő képessége esetében nem figyeltünk meg változást a Gaultheria hatására.
Következtetés: Eddigi eredményeink azt tükrözik, hogy pikkelysömör állatmodellben a kúszó fajdbogyó egyedül az ödémára fejthet ki jótékony hatást, illetve nem rontott a többi vizsgált paraméteren, sem gyulladt, sem intakt bőr esetében. Ahhoz viszont, hogy biztos kijelentést tehessünk, további vizsgálatokat (szövettan, citokin mérés, MPO aktivitás) tervezünk.
A kutatás a Kulturális és Innovációs Minisztérium Nemzeti Kutatási, Fejlesztési és Innovációs Hivatal EKÖP-24-4-II-PTE-242 pályázatának támogatásával valósult meg.



